आज सीएम से पूछेंगे संत शिप्रा से भेदभाव क्यों?
नर्मदा के लिए तो पहल
उज्जैन में शिप्रा को मयखानों से मुक्ति आखिर कब...?
शहर के संत-महंत और सामाजिक कार्यकर्ता मंगलवार को मुख्यमंत्री शिवराजसिंह चौहान से कहेंगे नर्मदा की तरह शिप्रा किनारे से भी शराब दुकानें हटाने के आदेश दें। शिप्रा के साथ भेदभाव क्यों किया जा रहा है?
नर्मदा को प्रदूषण से बचाने और संरक्षित करने के लिए किनारे से शराब दुकानें हटाने के आदेश मुख्यमंत्री दे चुके हैं। शहर में भी शिप्रा किनारे की शराब दुकानें हटाने की मांग उठी। अभा संत समिति, स्वर्णिम भारत मंच, भारत विकास परिषद सहित अनेक संस्थाओं ने समर्थन करते हुए शराब दुकानें हटाने की मांग की। विधायक डॉ. मोहन यादव, सतीश मालवीय, अनिल फिरोजिया ने सीएम के नाम पत्र भेज शराब दुकानें हटाने का आग्रह किया। मार्च में शहर की एक भी शराब दुकान का नवीनीकरण नहीं हुआ। दुकानें अब तक नीलाम नहीं हुई हैं। संत समिति के संभागीय अध्यक्ष महंत दिग्विजयदास, महंत ज्ञानदास, महंत रामचंद्रदास के अनुसार सीएम से शिप्रा के मुद्दे पर चर्चा की जाएगी। यदि वे संतों को बातचीत के लिए भोपाल बुलाएंगे तो संतों का प्रतिनिधिमंडल भोपाल जाकर भी बात करेगा। यदि मुख्यमंत्री नहीं आते हैं तो भी प्रतिनिधि मंडल शीघ्र भोपाल जाएगा। स्वर्णिम भारत मंच के दिनेश श्रीवास्तव और शिप्रा बचाओ आंदोलन समिति की कांग्रेस नेत्री नूरी खान ने भी कहा है कि मुख्यमंत्री को शिप्रा की दुर्दशा की जानकारी देकर शिप्रा के लिए भी अभियान चलाने की मांग की जाएगी।
hin_Deva hin_Deva hin_Deva hin_Deva hin_Deva